text: Tragisk ulykke: 90-årig mand kørt ihjel af familiemedlem
  26 maj 2016 kl. 12.55
  Familietragedie torsdag i Rødding, hvor en 90-årig blev bakket ned af en bigballepresser.
  Klokken 10.33 fik Syd- og Sønderjyllands Politi anmeldelse om en familietragedie på et landbrug på Gastrupvej i Rødding.
  Et 90-årigt familiemedlem var på besøg på gården. På et tidspunkt skal en traktor med en påspændt bigballepresser bakkes på plads.
  Men den 90-årige mand står bag bigballepresseren, og han bliver kørt over. Manden var dræbt på stedet.
  - Det kan næsten ikke blive mere tragisk, siger vagtchef ved Syd- og Sønderjyllands Politi, Søren Strægaard, til TV SYD, og fortsætter:
  - Der er tilkaldt krisehjælp, så familien bliver hjulpet igennem den tragiske situation af en af landbrugets egne krisepsykologer, siger Søren Strægaard.
  Politiet er nu i gang med at undersøge omstændighederne omkring ulykken. Blandt andet skal det undersøges, om ulykken skete på grund af uopmærksomhed fra traktorføreren.
  
  90 årig mand dræbt ved ulykke, Gastrupvej i Rødding kl. 1033. Under bakning blev manden ramt af traktor og dræbt på stedet. #politidk
  
  